ΓΡΑΠΤΗ ΕΡΩΤΗΣΗ E-0485/99

υποβολή: Wilfried Telkämper (V) προς την Επιτροπή

(5 Μαρτίου 1999)

Θέμα: Μπουγκαινβίλ

1. Ποιά μέτρα έχει λάβει ως τώρα η Επιτροπή για την υποστήριξη της ειρηνευτικής διαδικασίας στην Μπουγκαινβίλ; Σε ποιές ενέργειες σκοπεύει να προβεί;

2. Έχει συνάψει η Επιτροπή επαφές με τα εμπλεκόμενα στη σύρραξη μέρη στην Μπουγκαινβίλ; Εάν τούτο συμβαίνει, σκοπεύει να δημιουργήσει επαφές στο μέλλον;

3. Σκοπεύει η Επιτροπή να προτείνει παρατηρητές για την παρακολούθηση των προγραμματιζόμενων εκλογών στην Μπουγκαινβίλ; Έχει λάβει μέτρα για την παρακολούθηση των εκλογών;

4. Υποστηρίζει η Επιτροπή τη δημιουργία δημοκρατικών θεσμών στην Μπουγκαινβίλ ή σκοπεύει να ακολουθήσει τέτοια τακτική στο μέλλον;

5. Τί μέτρα έχει λάβει ή προτίθεται να λάβει η ΕΕ για την υποστήριξη της ανοικοδόμησης και ανάπτυξης της κατεστραμμένης από τον πόλεμο Μπουγκαινβίλ;

Απάντηση του κ. Pinheiro εξ ονόματος της Επιτροπής

(13 Απριλίου 1999)

1. Η Επιτροπή έχει χορηγήσει σημαντική βοήθεια για αποκατάσταση και αντιμετώπιση έκτακτης ανάγκης, η οποία περιλαμβάνεται στο σκέλος που αναφέρεται συχνά ως "οφέλη της ειρήνης" για τους κατοίκους της Bougainville. Κύριος στόχος είναι η αναζωογόνηση της οικονομίας, έτσι ώστε να φανούν τα σημαντικά οφέλη από την αποκατάσταση της ειρήνης. Ο συνολικός προϋπολογισμός των έργων της Επιτροπής για την Bougainville, τα οποία υλοποιήθηκαν ή εγκρίθηκαν μετά τη λήξη των εχθροπραξιών, ανέρχεται σε 8,5 εκατομμύρια ευρώ, δηλαδή περίπου 50 ευρώ ανά κάτοικο. Επιπλέον, η Επιτροπή χρησιμοποίησε το δίκτυο πρόληψης των συρράξεων για να αποκομίσει θεωρητική γνώση από την ανάλυση της κατάστασης στην Bougainville.

2. Η Επιτροπή ήρθε πολλές φορές σέπαφή με τα εμπλεκόμενα μέρη στη σύρραξη, και ιδίως στο πλαίσιο της επίσκεψης στην Bougainville, το Φεβρουάριο 1998, της μικτής επιτροπής Κοινότητας-ΑΚΕ (Χώρες της Αφρικής, Καραϊβικής και Ειρηνικού) καθώς και μιας αποστολής υψηλόβαθμων υπαλλήλων της Επιτροπής το Σεπτέμβριο 1998. Οι επαφές συνεχίζονται, κυρίως διότι είναι απαραίτητες προκειμένου να εξασφαλιστεί η καλή εκτέλεση των διαφόρων έργων.

3. Η κατάσταση σχετικά με την ετοιμασία των προσεχών εκλογών είναι ασαφής. ως τώρα δεν έχει ετοιμαστεί σαφές χρονοδιάγραμμα εκλογών. Κανένας παράγοντας στην Bougainville δεν ζήτησε από την Επιτροπή να συμμετάσχει ως παρατηρητής των προγραμματισμένων εκλογών. λλοι χορηγοί βοήθειας έχουν δηλώσει ότι θα ήταν διατεθειμένοι να βοηθήσουν την Βοugainville όσον αφορά τις εκλογές. Η Επιτροπή είναι ωστόσο διατεθειμένη να εξετάσει τη δυνατότητα να παράσχει τεχνική βοήθεια για τις εκλογές, με δύο όμως όρους: α) να υπάρξει συναίνεση των μερών σχετικά με τη διεξαγωγή των εκλογών και β) να ζητήσουν τα εν λόγω μέρη την παροχή βοηθείας για τις εκλογές και την παρουσία παρατηρητών.

4. Η Επιτροπή δεν σχεδιάζει στην παρούσα φάση να χορηγήσει επιπλέον στήριξη για δημιουργία δημοκρατικών θεσμών στην Βοugainville. Σειρά λόγων συνηγορεί για το ότι η Επιτροπή δεν πρόκειται κατά πάσα πιθανότητα να διαδραματίσει κεντρικό ρόλο στο ειδικό αυτό θέμα. Κατά πρώτο λόγο, η ουσιαστική συμμετοχή άλλων παραγόντων, περιλαμβανομένων χορηγών βοηθείας που έχουν την ίδια αντιμετώπιση με την Κοινότητα. Κατά δεύτερο λόγο, η εξασφάλιση των παρεμβάσεων για την επίτευξη του σκέλους "οφέλη της ειρήνης" αποτελεί ήδη σημαντική πρόκληση, δεδομένου του κλίματος που επικρατεί στην Βοugainville. Η Επιτροπή διαθέτει περιορισμένους ανθρώπινους πόρους και πρέπει να προγραμματίζει με προσοχή της προτεραιότητές της. Κατά τρίτο λόγο, ενώ είναι αληθές ότι η Επιτροπή και η Κοινότητα είναι και θεωρούνται ως ουδέτερες απ'όλα τα μέρη στη σύρραξη της Bougainville, το ίδιο ισχύει και για πολλές χώρες της περιοχής. Συνεπώς, η Επιτροπή καταλήγει στο συμπέρασμα ότι στην παρούσα φάση η Κοινότητα δεν θα αποκομίσει ουσιαστικά συγκριτικά οφέλη σε περίπτωση που εμπλακεί ως παράγοντας διευθέτησης της σύρραξης, σε σχέση με άλλους περιφερειακούς παράγοντες που ήδη συμμετέχουν και οι οποίοι διαθέτουν σημαντικά πλεονεκτήματα λόγω της πολιτιστικής τους εγγύτητας με τους ενδιαφερομένους. Τέλος, είναι γνωστό ότι η Παπουασία Νέα Γουϊνέα είναι κοινοβουλευτική δημοκρατία, με μακρά ιδία δημοκρατική παράδοση.

Ωστόσο, η Επιτροπή εξετάζει κατά πόσο θα ήταν χρήσιμο να οργανώσει αναγνωριστική αποστολή προκειμένου να διαπιστώσει εάν χρειάζεται παροχή εστιασμένης βοηθείας για να διευκολυνθεί ιδίως η συνέχιση της παραδοσιακής συμφιλίωσης - σε συντονισμό με ορισμένα κράτη μέλη - η οποία θεωρείται σημαντική για τη διασφάλιση της ειρηνευτικής διαδικασίας.

5. Το κόστος των παρεμβάσεων της Επιτροπής για την Bougainville ανέρχεται μέχρι στιγμής σε περίπου 8,5 εκατομμύρια ευρώ. Στο ποσό αυτό περιλαμβάνονται: η βοήθεια έκτακτης ανάγκης, η βοήθεια για αποκατάσταση της γεωργίας, ιδίως των φυτειών κακάο, όπως επίσης και για την αποκατάσταση της οδικής υποδομής, θέμα σημαντικό για τη γεωργία, η ανάπτυξη οικολογικής δασοπονίας δεδομένης της ανάγκης ξύλου για την ανοικοδόμηση, η αναβάθμιση ενός λυκείου και τελικά η ύδρευση των αγροτικών περιοχών. Επιπλέον, ορισμένα κράτη μέλη συνεισέφεραν κατά ιδιαίτερο τρόπο στην παροχή βοήθειας έκτακτης ανάγκης.

Το Ηνωμένο Βασίλειο χορήγησε βοήθεια στην Bougainville, σε διμερή βάση, ενώ η Φινλανδία στήριξε ομάδες γυναικών οι οποίες διαδραμάτισαν σημαντικό ρόλο προώθησης της ειρηνευτικής διαδικασίας.

Εξετάζεται η δυνατότητα παροχής περαιτέρω βοήθειας στην Βοugainville.